SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 762/2008 z 9. júla 2008 o predkladaní štatistiky o akvakultúre členskými štátmi a o zrušení nariadenia Rady (ES) č. 788/96 /* COM/2012/0422 final */





SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 762/2008 z 9. júla 2008 o predkladaní štatistiky o akvakultúre členskými štátmi a o zrušení nariadenia Rady (ES) č. 788/96 1. Úvod Európsky parlament a Rada prijali 9. júla 2008 nariadenie (ES) č. 762/2008[1] o predkladaní štatistiky o akvakultúre členskými štátmi (ďalej len „nariadenie týkajúce sa štatistiky o akvakultúre“). Toto nariadenie, ktorým sa zrušilo nariadenie Rady (ES) č. 788/96[2], sa uplatňuje od 1. januára 2009. Cieľom nariadenia je zabezpečiť väčší rozsah údajov, ktorý je potrebný na monitorovanie sektora akvakultúry a jeho produkcie, pričom sa uznáva, že tento sektor zohráva v EÚ dôležitú úlohu. V článku 11 sa stanovuje toto: „Do 31. decembra 2011 a potom každé tri roky Komisia predloží Európskemu parlamentu a Rade hodnotiacu správu o štatistike zostavenej podľa tohto nariadenia, a najmä o jej význame a kvalite. V tejto správe sa tiež uvádza analýza nákladovej efektívnosti systému, ktorý sa používa na zhromažďovanie údajov a vypracovanie štatistiky, a uvedú sa najlepšie postupy na zníženie pracovného zaťaženia členských štátov a zvýšenie miery užitočnosti a kvality týchto údajov.“ V tejto správe sa dokumentuje pokrok, ktorý dosiahli členské štáty a krajiny EHP spolu s Komisiou, pokiaľ ide o ustanovenia uvedeného nariadenia. V článku 6 nariadenia sa okrem toho vyžaduje, aby členské štáty predložili podrobnú správu o použitej metodike s uvedením spôsobu zhromažďovania a zostavenia údajov. Zahŕňa podrobné informácie o technikách odberu vzoriek, metódach odhadu a zdrojoch údajov (okrem zisťovania) a hodnotenie kvality výsledných odhadov. Informácie poskytnuté členskými štátmi v ich hodnoteniach tvoria základ tejto správy. Posúdila sa nákladová efektívnosť zberu údajov o akvakultúre (spolu s inými štatistickými oblasťami) v rámci analýzy vykonanej Eurostatom týkajúcej sa nákladovej efektívnosti pre oblasti, na ktoré sa vzťahuje štatistický program Spoločenstva na roky 2008 – 2012[3]. Informácie na analýzu sa zbierali pomocou dotazníka určeného všetkým členským štátom, Islandu, Nórsku a Švajčiarsku prostredníctvom pracovnej skupiny pre programovanie a koordináciu v septembri 2010. 2. Pokrytie a obsah Podľa nariadenia sa vyžaduje predkladanie údajov v štyroch oblastiach vrátane: a) ročnej produkcie (objem a jednotková hodnota) akvakultúry; b) ročných vstupov (objem a jednotková hodnota) akvakultúry založenej na odlove; c) ročnej produkcie z liahní a odchovní; d) štruktúry sektora akvakultúry. Údaje sa vyžadujú každoročne, s výnimkou prípadu informácií o štruktúre (metódy produkcie), ktoré sa poskytujú každé tri roky. Prvým rokom, za ktorý sa vyžadovalo odovzdanie údajov (referenčný rok), bol rok 2008, pričom údaje sa Eurostatu mali doručiť do 31. decembra 2009. Nariadením sa členským štátom umožnilo, aby vykonávanie odložili alebo aby získali výnimku z niektorých alebo zo všetkých jeho požiadaviek. Siedmim členským štátom sa priznalo prechodné obdobie na implementáciu nového nariadenia (CZ, DE, EL, AT, PT, PL a SI), takže poskytnú údaje za referenčný rok 2011 a neskoršie roky. Trom členským štátom (AT, CZ a LU) sa povolili výnimky do 31. decembra 2012 spočívajúce buď v neposkytnutí žiadnych informácií (v prípade LU), alebo v poskytnutí iba odhadov pri niektorých kategóriách údajov namiesto komplexných validovaných štatistických údajov. 2.1 Zber údajov a zdroje Vo väčšine členských štátov sa údaje zbierajú pomocou úplného cenzu registrovaných výrobcov v oblasti akvakultúry s použitím každoročných poštových alebo elektronických dotazníkov. Registrácia podnikov akvakultúrnej produkcie je požiadavkou právnych predpisov EÚ týkajúcich sa zdravia zvierat[4]. Mnohé členské štáty v správach uvádzajú, že miera, v akej respondenti neodpovedajú, je vo všeobecnosti nízka a pre orgány je pomerne jednoduché následne urgovať poskytovateľov údajov. Niektoré členské štáty v správach uvádzajú, že využívajú administratívne informácie z odvetvových zdrojov. V určitom počte krajín spolupracujú veterinárne úrady a odbory pre rybné hospodárstvo na krížovej kontrole registračných a odovzdaných údajov. 2.2 Systémy zberu údajov v členských štátoch V ďalšom texte nie sú opísané systémy zberu v každom z členských šatov, keďže pre niektoré z nich platia prechodné opatrenia a výnimky z nariadenia. Belgicko Od Belgicka sa v súčasnosti vzhľadom na jeho pomerne nízku produkciu vyžaduje iba poskytnutie odhadov súhrnných údajov, ako sa umožňuje v článku 3 nariadenia týkajúceho sa štatistiky o akvakultúre. Správa o použitej metodike za Belgicko sa ešte musí predložiť. Bulharsko Bulharská Národná agentúra pre rybné hospodárstvo a akvakultúru (National Agency of Fisheries and Aquaculture, NAFA) má na starosti národný register zariadení akvakultúry a vyžaduje od podnikov, aby viedli záznamy o predaji na účely mesačných výkazov predaja a aby vo formulároch štatistických informácií poskytovali také štatistické údaje, ktoré sa vyžadujú. Zdroje údajov sa pravidelne podrobujú vzájomnej krížovej kontrole na účely validácie a v prípade meškania (> 30 dní) sa údaje následne urgujú. Údaje takisto overujú inšpektori NAFA počas inšpekčných návštev. Cyprus Na Cypre zodpovedá za štatistiku o akvakultúre odbor rybného hospodárstva a morského výskumu (Department of Fisheries and Marine Research, DFMR) ministerstva poľnohospodárstva, prírodných zdrojov a životného prostredia a predkladanie údajov je nariadené vnútroštátnymi právnymi predpismi. Zber údajov sa uskutočňuje najmä prostredníctvom štatistického cenzu, ktorý dopĺňajú inšpekcie na mieste a rozhovory s vedúcimi riadiacimi pracovníkmi alebo majiteľmi podnikov akvakultúry. Dodatočné informácie sa získavajú zo schválení nasadenia populácie do rybníkov alebo náhonov, z údajov o vývoze poskytnutých prostredníctvom štátnych veterinárnych služieb a o dovoze krmiva pre ryby. Tieto rozličné zdroje sú podrobené vzájomnej krížovej kontrole a rozdielmi sa následne zaoberá oddelenie akvakultúry DFMR. Dánsko Dánske riaditeľstvo pre rybné hospodárstvo ministerstva poľnohospodárstva zbiera údaje od komerčných zariadení akvakultúrnej produkcie prostredníctvom každoročných správ a štatistických dotazníkov. Pokrytie odvetvia je úplné a nepoužívajú sa žiadne techniky odberu vzoriek. Údaje sa zaznamenávajú v registri akvakultúry, ktorý vedie riaditeľstvo pre rybné hospodárstvo. Kvalita sa zabezpečuje kontrolou úplnosti odovzdaných údajov a celým radom iných validačných metód. Osobitná pozornosť sa venuje údajom o množstve a hodnote produkcie. Dánsko poukázalo na špecifický problém so zberom číselných údajov o liahňach a odchovniach, a za roky 2008 a 2009 sa preto poskytli číselné údaje o živej hmotnosti s približnými koeficientmi prepočtu. Dánsko upozornilo spolu s inými členskými štátmi na problémy s vymedzeniami pojmu mladých jedincov a domnieva sa, že rozdielmi vo vymedzeniach pojmu medzi členskými štátmi sa môžu ovplyvniť číselné údaje týkajúce sa liahní a odchovní. Estónsko Za zber a uverejňovanie údajov o akvakultúre zodpovedá estónsky štatistický úrad. Zber údajov sa uskutočňuje zisťovaním vo všetkých aktívnych zariadeniach akvakultúry. Zisťovanie pokrýva komerčnú produkciu, chov, predaj a medziprodukciu a spotrebu. Nezbierajú sa všetky premenné vyžadované podľa nariadenia o akvakultúre a niektoré premenné o produkcii liahní a odchovní podľa druhov treba odhadnúť. Údaje sú podrobené krížovej kontrole s údajmi ministerstva životného prostredia o doplnení populácie živočíchov a s informáciami uverejnenými odvetvím akvakultúry. Rozdiely sa následne objasňujú s poskytovateľom údajov telefonicky alebo elektronickou poštou. Prístup k mikroúdajom na účely krížovej kontroly je však vzhľadom na ich dôverný charakter obmedzený. Miera, v akej respondenti neodpovedajú, je nízka, v roku 2008 predstavovala iba 6 percent, a celková kvalita údajov sa považuje za vysokú. Estónsko zistilo špecifický problém spočívajúci v dvojitom započítaní produkcie predanej medzi farmami. Aj keď sa vylúčeniu tohto predaja venuje značné úsilie, uznalo sa, že existuje priestor na ďalšie zlepšenie. Írsko Za zber údajov a ich predkladanie Eurostatu zodpovedá Írska rada pre morské rybné hospodárstvo (Bord Iascaigh Mhara). Zodpovednosť za kvalitu údajov má oddelenie plánovania a hodnotenia výskumu Írskeho úradu pre ochranu morského rybného hospodárstva (Irish Sea Fisheries Protection Authority). Správa o použitej metodike za Írsko sa ešte musí predložiť. Prebieha však operatívne využívanie kontaktov. Španielsko Za zber a spracovanie údajov o akvakultúre zodpovedá odbor generálneho riaditeľstva pre štatistiku ministerstva životného prostredia, vidieckych záležitostí a morskej politiky (Ministry of the Environment and Rural and Marine Affairs, MARM), ktorý spolupracuje s autonómnou oblasťou Andalúzia (v prípade morskej akvakultúry) a s autonómnou oblasťou Baskicko (všetky aspekty akvakultúry). MARM má právomoc zbierať údaje za iné autonómne regióny. Zber údajov sa uskutočňuje prostredníctvom zisťovacích dotazníkov a rozhovorov. Údaje sa z hľadiska konzistentnosti overujú podľa údajov predložených v predchádzajúcich rokoch a rozdiely sa následne objasňujú s poskytovateľom údajov. Väčšina údajov sa zbiera v zariadeniach akvakultúry prostredníctvom zisťovania, ktorým sa úplne pokryje španielske odvetvie, pričom spoľahlivosť zisťovania španielske úrady považujú za dobrú. Vykonáva sa dodatočný stratifikovaný odber vzorky výrobcov produkcie slávkovitých v Galícii. Španielsko zistilo špecifický problém s priraďovaním cien a presnými koeficientmi prepočtu (počet jedincov na tony živej hmotnosti) pri vstupoch v produkčnom cykle pochádzajúcich z voľnej prírody. Pri ulitníkoch sa nezistil žiaden faktor. Francúzsko Vo Francúzsku vykonáva zber a spracovanie údajov riaditeľstvo morského rybného hospodárstva a akvakultúry ministerstva pre poľnohospodárstvo, potraviny, rybné hospodárstvo, vidiecke záležitosti a plánovanie. Do spracovania a postúpenia údajov Eurostatu je zapojený aj úrad pre štatistiku o rybnom hospodárstve a akvakultúre. Zber údajov sa uskutočňuje komplexným každoročným poštovým zisťovaním komerčnej aj nekomerčnej produkcie akvakultúry. V súčasnosti neexistuje žiaden národný register jednotiek akvakultúry a na vedenie zoznamu príslušných subjektov sa používajú rôzne zdroje, najmä orgány odvetvia. Pri neodpovedaní respondentov nasleduje urgencia a v prípade najvýznamnejších podnikov sa údaje môžu zbierať telefonickým zisťovaním. Chýbajúce údaje sa nahrádzajú údajmi z podobných zariadení v rovnakej geografickej oblasti. Validácia údajov zahŕňa vyhľadávanie odľahlých hodnôt, interné krížové kontroly údajov a porovnávania so skôr predloženými údajmi. Maďarsko V Maďarsku je hlavným orgánom zodpovedným za správu odvetvia akvakultúry odbor prírodných zdrojov ministerstva poľnohospodárstva a rozvoja vidieka a za zber a spracovanie údajov zodpovedá výskumný a informačný ústav pre poľnohospodársku ekonomiku. Údaje sa zbierajú každoročne poštovým dotazníkom. Okrem údajov o produkcii, nasadení populácie a štruktúre vyžadovaných právnymi predpismi sa zbierajú údaje o love na udicu z rybníkov, čo svedčí o relatívnom význame tejto činnosti. Údaje sa validujú pri vstupe porovnaním so stanovenými minimálnymi a maximálnymi hodnotami pre každý druh a každú vekovú triedu. Relatívne malá štatistická populácia umožňuje, aby sa akékoľvek rozdiely následne objasnili telefonicky. Maďarsko teraz zostavilo vo svojich systémoch údaje za viaceré roky, čím sa umožňuje kontrola porovnateľnosti medzi jednotlivými rokmi. Vykonávajú sa aj porovnania medzi jednotlivými regiónmi. Maďarsko v správe uvádza, že jeho systémy zberu a analýzy údajov sú z hľadiska súčasných potrieb primerané. Taliansko Ministerstvo poľnohospodárstva (Ministero delle Politiche Agricole Alimentari e Forestali) zodpovedá za koordináciu zberu údajov o akvakultúre na regionálnom základe. Vykonáva sa každoročný cenzus všetkých registrovaných podnikov akvakultúry s cieľom zozbierať vyžadované štatistické údaje. Odhady sa nerobia. Taliansko poukázalo na niektoré otázky výkladu neskoršieho nariadenia vrátane rozdielov v pojme „produkcia“ podľa nariadenia (ES) 762/2008 v porovnaní s jeho predchodcom. Vznikli aj otázky v súvislosti s rôznymi vymedzeniami metód produkcie a s „potenciálnou kapacitou“ štruktúr akvakultúry. Lotyšsko Ústredný štatistický úrad zbiera údaje o všetkých ekonomicky aktívnych podnikoch akvakultúry vrátane údajov o produkcii uvádzanej na trh (objem a hodnota), produkcie na účely nasadenia populácie, informácií o štruktúre a údajov o zamestnanosti. Odbor rybného hospodárstva ministerstva poľnohospodárstva zodpovedá za zabezpečenie konzistentnosti údajov a za podanie správy o nich Európskej komisii. Pokrytie odvetvia dotazníkom je úplné a nerobí sa žiaden odhad. Nezistili sa žiadne špecifické nedostatky lotyšských systémov. Litva Za zber a validáciu základných údajov zodpovedá odbor rybného hospodárstva (oddelenie akvakultúry a vnútrozemských vôd) ministerstva poľnohospodárstva. Zostavuje ich a šíri litovský štatistický úrad. Údaje sa zbierajú poštovým zisťovaním každé dva roky, pričom rozdiely sa následne objasňujú telefonicky. Nepoužívajú sa žiadne špecifické techniky odhadu a údaje dosahujú podľa správy vysokú kvalitu. Malta Za zber údajov o akvakultúre a posielanie údajov Európskej komisii zodpovedá oddelenie poľnohospodárstva a rybného hospodárstva v rámci národného štatistického úradu. Na tento účel sa používa každoročný dotazník pokrývajúci populácie rýb, uvádzanie na trh (vstupy a výstupy), medzispotrebu a informácie o štruktúre. Maltské odvetvie je pomerne malé a zahŕňa len šesť fariem, z ktorých päť sa špecializuje na výkrm tuniaka. Odovzdávanie údajov sa intenzívne kontroluje a krížovo porovnáva s informáciami o predaji živých rýb a o medzinárodnom obchode. Hlavné problémy, ktoré Malta v správe uviedla, sa týkajú malej veľkosti vzorky populácie a najmä zaťaženia spojeného s vyplňovaním formulárov a rešpektovania dôvernosti údajov. Holandsko Do zberu a spracovania údajov o akvakultúre sú zapojené ministerstvo poľnohospodárstva, prírody a kvality potravín, rada pre produkty rybného hospodárstva a ústredný štatistický úrad. Pre Holandsko je ekonomicky najdôležitejšou produkcia vodných schránkovcov a kôrovcov (slávkovité a ustrice), väčšina podnikov je však malá a mnohé sú experimentálne. Údaje sa získavajú z rozličných zdrojov vrátane holandského združenia farmárov rybného hospodárstva, oddelenia slávkovitých rady pre produkty rybného hospodárstva a holandského združenia výrobcov produkcie slávkovitých. Výrobcovia v oblasti akvakultúry sú zaregistrovaní pri rade pre produkty rybného hospodárstva a údaje poskytujú prostredníctvom dotazníka. Údaje o produkcii slávkovitých a ich cene v prípade akvakultúry aj rybného hospodárstva založeného na odlove sa získavajú z aukcií. Údaje za každý typ produkcie sa však zisťujú oddelene, takže v súčasnosti nedochádza k dvojitému započítaniu ani nesprávnemu uvedeniu v správe. Údaje o produkcii ustríc pochádzajú od správnych orgánov. Odovzdané štatistické údaje o chove rýb sa kontrolujú porovnaním s kapacitou produkčných jednotiek uvedenou v správe a s predajom krmiva. Rumunsko V Rumunsku zodpovedá za zber a spracovanie údajov o akvakultúre Národná agentúra pre rybné hospodárstvo a akvakultúru (National Agency for Fisheries and Aquaculture, NAFA). Všetky jednotky akvakultúry sa registrujú a majú licenciu. V registri sa zaznamenávajú administratívne informácie aj podrobnosti o metódach produkcie, štruktúre jednotky a hlavných kultivovaných druhoch atď. Informácie o objeme i hodnote produkcie a použitiach produktov sa zbierajú raz za mesiac. Údaje zbierajú regionálne úrady NAFA a zostavovanie, validácia a šírenie sa vykonávajú centrálne. Slovenská republika Za zber, spracovanie a šírenie údajov zodpovedá Štatistický úrad Slovenskej republiky. Zber údajov sa uskutočňuje poštovým cenzom certifikovaných výrobcov v oblasti akvakultúry. Pokrytie cenzom je úplné a nerobí sa žiaden odhad. Všetky anomálie v odpovediach odovzdaných v rámci cenzu sa overujú telefonicky. Slovenská republika uviedla v správe špecifický problém týkajúci sa jej produkcie pstruhov. Prebieha skôr v rybníkoch so silným prietokom, ktoré nezodpovedajú v plnej miere vymedzeniu pojmu rybníkov v nariadení o akvakultúre. Fínsko Vo Fínsku zodpovedá za zber údajov o akvakultúre a zaobchádzanie s nimi Fínsky výskumný ústav pre zver a rybné hospodárstvo. Údaje sa zbierajú pomocou štatistického dotazníka posielaného všetkým produkčným jednotkám uvedeným v registri pre akvakultúru. Po neodpovedaní respondentov bežne nasleduje urgencia a v niektorých prípadoch dodatočné telefonické zisťovanie. Za rok 2009 boli doručené odpovede od 76 percent registrovaných zariadení a odhady za zvyšok sa odvodzujú stratifikáciou výsledkov a uplatnením koeficientov špecifických pre vrstvy. Použité ceny sú priemerné prvé predajné ceny, ktoré zostavil ústav. Švédsko Za zber, spracovanie a zostavenie údajov o akvakultúre a ich odovzdanie Európskej komisii zodpovedá národný štatistický úrad. Vykonávajú sa v mene Švédskej rady pre rybné hospodárstvo. Údaje sa zbierajú každoročným poštovým cenzom, pomocou ktorého sa zhromažďujú informácie o produkcii (objem a hodnota), prostredí a metódach produkcie a o štruktúre odvetvia. Pri neodpovedaní respondentov a nezrovnalostiach sa s poskytovateľmi údajov následne nadväzuje kontakt poštou (odoslanie náhradných dotazníkov) a telefonickým rozhovorom. Miera, v akej respondenti neodpovedajú, je nízka a všetci najvýznamnejší výrobcovia sú započítaní, takže údaje sa považujú v podstate za úplné. Chyby pri spracovaní sa považujú za nevýznamné. Spojené kráľovstvo V Spojenom kráľovstve zbiera štatistiku o akvakultúre oddelene každá regionálna vláda: Centrum pre životné prostredie, rybné hospodárstvo a akvakultúru (Centre for Environment, Fisheries and Aquaculture, CEFAS) v Anglicku a Walese; Škótsky morský vedecký ústav (Marine Scotland Science, MSS) v Škótsku a Odbor poľnohospodárstva a rozvoja vidieka (Department for Agriculture and Rural Development, DARD) v Severnom Írsku. Agregátové údaje za Spojené kráľovstvo zostavuje CEFAS. Údaje nezahŕňajú informácie za Normanské ostrovy ani za Ostrov Man. V Anglicku a Walese zbierajú údaje zamestnanci Inšpektorátu pre zdravie rýb (Fish Health Inspectorate) počas priebežne vykonávaných inšpekčných návštev. V Škótsku sa údaje zbierajú pomocou každoročného dotazníka posielaného všetkým registrovaným produkčným jednotkám a v Severnom Írsku sa výrobcom v oblasti akvakultúry posielajú poštové oznámenia s cieľom vyžiadať si informácie vo formáte uvedenom v prílohách k nariadeniu o akvakultúre. V prípade rýb existuje podľa správy dobrá spolupráca s odvetvím a pri odovzdávaní odpovedí sa dosahuje takmer 100 percent. Aj údaje o schránkovcoch a kôrovcoch sa považujú za úplné, naďalej však existujú niektoré problémy s vymedzením pojmu, okrem iného pri zahrnutí oblastí, kde sú nasadené veľmi mladé slávky (larvy). Nerobí sa odhad údajov o objeme, ale na odhad cien sa používa celý rad zdrojov. Krajiny EHP Island Za zber a spracovanie údajov o akvakultúre na Islande zodpovedá riaditeľstvo rybného hospodárstva pri ministerstve rybného hospodárstva a poľnohospodárstva. Za posielanie údajov Európskej komisii zodpovedá islandský štatistický úrad (Statistics Iceland). Údaje sa zbierajú pomocou každoročného elektronického dotazníka, v ktorom sa vyžadujú informácie o produkcii a predaji, metódach a prostredí produkcie a o štruktúre jednotky. Pri produkčných jednotkách v rámci rovnakého podniku sa vyžaduje, aby sa podala správa oddelene. Údaje sa podrobujú krížovej kontrole v spolupráci s Islandskou veterinárnou a potravinovou správou, ktorá okrem iného vyžaduje, aby sa všetky zariadenia akvakultúry zaregistrovali. S poskytovateľmi údajov sa nadväzuje kontakt, aby poskytli chýbajúce informácie alebo opravili nezrovnalosti. Pokrytie dotazníkom je úplné a nepoužívajú sa žiadne techniky odberu vzoriek. Používajú sa síce rozličné metódy krížovej kontroly, systém zberu údajov sa však zaviedol iba nedávno, takže nie je možné definitívne sa vyjadriť o kvalite údajov. Nórsko Za zber a uverejňovanie údajov zodpovedá odbor štatistiky Riaditeľstva rybného hospodárstva spolu so štatistickým úradom. Zabezpečenie kvality a predkladanie Európskej komisii je úlohou Riaditeľstva rybného hospodárstva. Podľa vnútroštátnych právnych predpisov sa od všetkých komerčných výrobcov a výrobcov na výskumné účely v oblasti akvakultúry vyžaduje, aby predkladali údaje požadované vládou. V závislosti od typu produkcie a produkovaných druhov sa vypĺňa päť odlišných dotazníkov v papierovej forme. Kontroly kvality sa uskutočňujú pri doručení údajov a počas spracovania sa takisto vykonáva sekundárna validácia. 2.2 Kvalita údajov Väčšina poskytovateľov údajov uvádza v správach komplexné pokrytie odvetvia a dobrú kvalitu údajov. Iba málo krajín poukazuje na špecifické problémy týkajúce sa kvality údajov. Island oznámil, že jeho systém zberu údajov je nový, čím sa sťažuje posúdenie kvality údajov, ale ako mnoho iných uvádza, že sa usiluje o kontinuálne zlepšovanie. Poskytnuté údaje o produkcii sa dajú porovnať s údajmi poskytnutými v rámci predchádzajúceho nariadenia o akvakultúre (pozri prílohu), vďaka čomu je možné objektívne posúdiť kvalitu predložených správ. Tie, ktoré sú predložené Eurostatu, zodpovedajú normám údajov a ich vymedzeniam pojmov na výmenu štatistických údajov a metaúdajov (Statistical Data and Metadata Exchange, SDMX), čím sa umožňuje vykonať pri doručení údajov základné kontroly vo vzťahu k schéme údajov. Eurostat vyvíja dôkladnejšiu validáciu na druhej úrovni, ktorou sa skontroluje konzistentnosť údajov medzi rokmi, zistia prípadné odľahlé hodnoty a skontroluje konzistentnosť interných údajov, napríklad či sú druhy uvedené v správe kompatibilné s vykázaným prostredím produkcie a s vykázanou metódou produkcie. Zdá sa, že celkovo je na agregátovej úrovni konzistentnosť údajov medzi rôznymi rokmi dobrá. Na hlbšej úrovni týkajúcej sa typu produkcie a druhu sa však v mnohých prípadoch zhoršuje, napríklad rozdielmi v druhoch, ktoré sú v správach uvedené pri niektorých členských štátoch. Čiastočne to môže byť spôsobené tým, že v niektorých prípadoch sa v správach uvádzajú rody alebo skupiny druhov namiesto podrobností na úrovni druhov. V niektorých prípadoch chýbajú údaje o produkcii ikier na ľudskú spotrebu, keď existujú neoficiálne dôkazy, že sa uskutočňuje, napríklad v Taliansku. Údaje o produkcii liahní a odchovní na agregátovej úrovni týkajúcej sa krajín a skupín druhov sa medzi dvoma rokmi, za ktoré sa poskytli údaje, javia ako riadne a sú konzistentné. Konzistentnosť na úrovni jednotlivých druhov je oveľa horšia, ale pravdepodobne odráža zlepšenia v presnosti pri podávaní správ a získané skúsenosti. V roku 2008 sa zjavne používalo viac generických kódov pre druhy, najmä pri podávaní správ o mäkkýšoch. V niektorých prípadoch sa však zdá, že presnosť údajov sa zhoršila, napríklad rozsah pokrytých druhov sa zmenšil, predovšetkým v prípade Rumunska, ktoré za rok 2009 uviedlo v správe iba produkciu diadrómnych rýb. Dánsko bolo schopné poskytnúť iba informácie uvádzajúce hmotnosť (kg), a nie milióny jedincov, a snaží sa tento problém vyriešiť. Pri niektorých krajinách existujú určité veľké rozdiely medzi rokmi, napríklad v prípade Spojeného kráľovstva, ktoré v správe uviedlo veľký pokles produkcie ikier aj mladých jedincov. Určitý počet členských štátov, predovšetkým Nemecko a Dánsko, požiadalo o objasnenie vymedzenia pojmu mladých jedincov v nariadení. Nie je explicitne vymedzený, ale pokladá sa za rovnaký ako pri dotazníku o akvakultúre FAO, t. j. ide o larvy, mladé ryby, mladé jedince atď. Pokiaľ ide o podrobnosti týkajúce sa použitia produkcie liahní a odchovní, ktoré sa poskytujú nepovinne, veľká väčšina členských štátov poskytla aspoň čiastočné informácie. Pokiaľ ide o údaje týkajúce sa vstupov akvakultúry založenej na odlove, Španielsko uviedlo v správe špecifický problém s koeficientmi prepočtu počtov jednotlivých živočíchov na živú hmotnosť a vyhlásilo, že pri niektorých mäkkýšoch neexistujú spoľahlivé číselné údaje. Týka sa to údajov za rok 2008 (prvý sledovaný referenčný rok). Pokiaľ ide o údaje týkajúce sa štruktúry odvetvia, poskytujú sa každé tri roky, a preto je ťažšie uskutočniť ich validáciu porovnaním s inými rokmi. Niektoré údaje zozbierala FAO a aj keď nie sú úplné, najmä za roky predchádzajúce revidovanému nariadeniu o akvakultúre, niektoré z údajov bolo možné z hľadiska konzistentnosti s týmito správami skontrolovať. Určitý počet správ je vnútorne nekonzistentných, napríklad v prípade, keď je metóda produkcie nekonzistentná s vykázanými druhmi alebo keď je uvedená jednotka nekonzistentná s typom produkcie. Otázky týkajúce sa kvality údajov o štruktúre ešte s niektorými členskými štátmi nie sú vyriešené, čo bráni uverejneniu. Určitý počet členských štátov uviedol v správach dôverné údaje, čo ovplyvnilo uverejnenie úplných údajov. V spolupráci s členskými štátmi sa vypracúva protokol na riešenie dôvernosti v štatistike o akvakultúre (charta o dôvernosti), čím sa Eurostatu umožní účinnejšia budúca správa údajov a zabezpečí zachovanie štatistickej dôvernosti. 3. Použitie údajov (šírenie údajov) Správy členských štátov sú k dispozícii bezplatne vo verejnej databáze Eurostatu na adrese: http://epp.eurostat.ec.europa.eu/portal/page/portal/statistics/search_database. Údaje sú uverejnené aj v publikáciách Eurostatu, pričom najnovšia z nich má názov „Agriculture and fishery statistics - Main results - 2009-10“ (ISBN: 978-92-79-20424-1). 4. Hlavné zistenia: analýza výsledkov Nórsko a 21 členských štátov poskytlo informácie na analýzu vykonanú Eurostatom týkajúcu sa nákladovej efektívnosti pre oblasti, na ktoré sa vzťahuje štatistický program Spoločenstva na roky 2008 – 2012. Z krajín, ktoré vzhľadom na prechodné opatrenia údaje o akvakultúre neposkytujú, posúdila viac ako polovica zaťaženie spojené s odovzdávaním odpovedí Eurostatu ako nízke a zvyšná časť krajín ako stredné. Keďže v súčasnosti neposielajú údaje všetky členské štáty, podrobnejšia analýza nákladov a prínosov by v tomto štádiu nebola užitočná. Od členských štátov sa tieto informácie vyžiadajú prostredníctvom pracovnej skupiny pre štatistiku o rybnom hospodárstve a ich príslušných správ o použitej metodike. Okrem nariadenia týkajúceho sa štatistiky o akvakultúre existuje celý rad iných požiadaviek EK týkajúcich sa zberu a poskytovania informácií o sektore akvakultúry, pre ktoré už infraštruktúra monitorovania a podávania správ bola zriadená. Čiastočne sa tým vysvetľuje, prečo členské štáty nevnímajú zaťaženie spojené s podávaním správ o štatistike ako príliš vysoké. Nariadenie týkajúce sa štatistiky o akvakultúre sa vzťahuje aj na mnohé z rovnakých parametrov, ktoré vyžaduje FAO vo svojom vlastnom dotazníku o akvakultúre. FAO rada akceptuje rovnaké informácie ako informácie posielané Eurostatu, čím sa zabraňuje dvojitému podávaniu správ. Požiadavky EK zahŕňajú vytvorenie registrov podnikov akvakultúry na účely ochrany zdravia zvierat (ako už bolo uvedené) a ekonomické a biologické informácie poskytované podľa nariadenia ES o rámci pre zber údajov[5]. V uvedenom nariadení sa vyžaduje predkladanie niektorých údajov o produkcii a štruktúre, ktoré sú však odlišné od údajov zozbieraných v rámci nariadenia týkajúceho sa štatistiky o akvakultúre, pokiaľ ide o ich rozsah a pokrytie. Súhrnné výsledky zberu štatistických údajov sú uvedené v prílohách k správe. Údaje o produkcii akvakultúry v EÚ v rokoch nasledujúcich po zavedení nariadenia týkajúceho sa štatistiky o akvakultúre sú k dispozícii za všetky členské štáty, keďže štáty, ktorým sa povolil odklad vykonávania nariadenia týkajúceho sa štatistiky o akvakultúre, naďalej poskytujú údaje vyžadované podľa nariadenia, ktoré mu predchádzalo (nariadenie (ES) č. 788/96), ako aj údaje pre FAO. V roku 2009 predstavoval objem produkcie v EÚ takmer 1,3 milióna ton, z čoho 77 % pochádzalo z morských oblastí: 52 % z Atlantiku a 24 % zo Stredozemného a z Čierneho mora. Na štyri krajiny – Španielsko, Francúzsko, Spojené kráľovstvo a Taliansko – pripadlo v roku 2009 viac než 66 % produkcie EÚ. Po Španielsku s produkciou presahujúcou 268 tisíc ton (22 %), ktoré prispelo najväčšou časťou, nasleduje Francúzsko s viac než 236 tisícmi ton (21 %), Spojené kráľovstvo s takmer 197 tisícmi ton (15 %) a Taliansko s viac než 162 tisícmi ton (13 %). Nórska produkcia vo výške takmer 962 tisíc ton predstavuje viac ako 74 % celkovej produkcie EÚ. V roku 2009 pripadla viac než polovica celkového objemu produkcie na mäkkýše (najmä slávky stredomorské a slávky jedlé). Z hľadiska objemu produkcie boli najvýznamnejšími kultivovanými morskými rybami losos atlantický, pražma zlatá a morona striebristá a najdôležitejšími sladkovodnými druhmi boli pstruhy a kapor rybničný. Určitý počet členských štátov uvádza vo svojich správach ekonomicky významnú produkciu rybích ikier na ľudskú spotrebu, ktorá celkovo predstavuje (za krajiny, ktoré podali správy) o niečo menej ako 1 000 ton v hodnote viac ako 22 miliónov EUR. Na produkciu ikier pstruha pripadá takmer 98 % objemu produkcie, ale menej ako polovica hodnoty produkcie. Produkcia jeseterieho kaviáru, aj keď na ňu pripadá menej ako 2 % objemu produkcie, predstavovala viac než polovicu celkovej hodnoty uvedenej v správach. Informácie o akvakultúre založenej na odlove boli poskytnuté za osem členských štátov. Najvýznamnejšími druhmi boli slávkovité (slávka jedlá a slávka stredomorská) a tuniak modroplutvý. Poskytnuté informácie o produkcii liahní a odchovní, pokiaľ ide o objem podľa jednotlivých krajín, vo veľkej miere zodpovedajú informáciám o celkovej produkcii, pričom Španielsko a Francúzsko sú najdôležitejšími výrobcami. Vo väčšine dotknutých členských štátov je štatistikou o akvakultúre poverené skôr ministerstvo poľnohospodárstva (alebo súvisiace orgány) než národný štatistický úrad. 5 závery a odporúčania Keďže určitý počet členských štátov ešte pracuje podľa prechodných opatrení na vykonávanie nariadenia (ES) č. 762/2008, nebolo možné teraz uskutočniť komplexné hodnotenie nákladov a prínosov spojených s tvorbou údajov. Podrobnejšie hodnotenie sa vykoná na konci prechodného obdobia pod patronátom pracovnej skupiny pre štatistiku o rybnom hospodárstve. Bude vyžadované vo forme rozšírenia správ o použitej metodike. Členské štáty v súčasnosti hodnotia zaťaženie spojené so zabezpečením súladu ako malé až stredné. Väčšina členských štátov poskytla vo svojich správach dostatočne podrobný opis svojich metodík, aby sa dalo uskutočniť ich posúdenie. Väčšina z nich vykonáva každoročný poštový cenzus s úplným pokrytím komerčnej produkcie. Pri tvorbe číselných údajov sa po odhadoch siaha pomerne zriedka. Keďže ešte nie všetky členské štáty poskytujú údaje podľa nariadenia týkajúceho sa štatistiky o akvakultúre, s výnimkou produkcie nebolo možné zostaviť úplné číselné údaje o akvakultúre za EÚ. Určitý počet členských štátov pri zavádzaní svojich systémov zberu údajov čelil problémom so zberom úplných údajov v súlade s novými požiadavkami, rieši ich však na základe konzultácií s Eurostatom a ako súčasť svojho vlastného procesu kontinuálneho zlepšovania. Zdá sa, že kvalita údajov na agregátovej úrovni je za väčšinu členských štátov pri údajoch o produkcii a pri vstupoch liahní a odchovní dosť vysoká, na hlbšej úrovni je však horšia a na zabezpečenie konzistentnosti údajov v budúcnosti treba vyvinúť väčšie úsilie. Je potrebné sa zaoberať špecifickými problémami s vymedzeniami pojmov týkajúcimi sa fáz životného cyklu. Existujú nedoriešené otázky v oblasti kvality údajov týkajúce sa niektorých členských štátov, najmä pri údajoch o štruktúre. Riešia sa s členskými štátmi bilaterálne. Eurostat je v súčasnosti zapojený do zavádzania nových informačných systémov, ktorými sa budú včas signalizovať problémy s kvalitou a ktorými sa umožní, aby sa rýchlejšie odstránili tieto problémy a uverejnili údaje. V prípade údajov o štruktúre sa niektoré z nich každoročne poskytujú FAO medzi rokmi, keď zbiera údaje Eurostat, a tieto správy by sa mali použiť na krížovú kontrolu správ Eurostatu o štruktúre. Eurostat vypracúva pomocou osobitnej skupiny expertov členských štátov tzv. chartu o dôvernosti. Vymedzí sa v nej, akým spôsobom bude Eurostat zaobchádzať s údajmi, aby sa zachovala ich dôvernosť, a ako sa môžu údaje v rámci útvarov Komisie a v iných zainteresovaných subjektoch vrátane FAO spoločne využívať. Príloha – tabuľky a grafy Tabuľka 1: Celková produkcia akvakultúry – okrem liahní a odchovní Graf 1: Produkcia akvakultúry v EÚ podľa hlavných rybolovných oblastí FAO – 2009 Graf 2: Produkcia akvakultúry v EÚ podľa skupín druhov – 2009 Tabuľka 2: Vstupy akvakultúry založenej na odlove v EÚ Tabuľka 3: Produkcia liahní a odchovní v EÚ . Tabuľka 4 – Štruktúra odvetvia EÚ v roku 2008 [1] Nariadenie Európskeho parlamentu a Rady (ES) č. 762/2008 z 9. júla 2008 o predkladaní štatistiky o akvakultúre členskými štátmi a o zrušení nariadenia Rady (ES) č. 788/96: Ú. v. EÚ L 218, 13.8.2008, s. 1 – 13. [2] Nariadenie Rady (ES) č. 788/96 z 22. apríla 1996 o predkladaní štatistík o produkcii chovu rýb členskými štátmi: Ú. v. ES L 108, 1.5.1996, s. 1 – 7. [3] Rozhodnutie Európskeho parlamentu a Rady č. 1578/2007/ES z 11. decembra 2007 o štatistickom programe Spoločenstva na roky 2008 až 2012 (Ú. v. EÚ L 344, 28.12.2007, s. 15 – 43). [4] Smernica Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (Ú. v. EÚ L 328, 24.11.2006) a rozhodnutie Komisie z 30. apríla 2008, ktorým sa vykonáva smernica Rady 2006/88/ES, pokiaľ ide o informačnú internetovú stránku na sprístupnenie informácií o podnikoch akvakultúrnej produkcie a povolených spracovateľských prevádzkarniach v elektronickej podobe (Ú. v. EÚ L 138, 28.5.2008, s. 12 – 20). [5] Nariadenie Rady (ES) č. 199/2008 z 25. februára 2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva, Ú. v. EÚ L 60, 5.3.2008, s. 1 – 12.